**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: HIV/17635-2/2025.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2025. szeptember 4-ei rendkívüli nyilvános ülésére**

**Tárgy:** Marton László „Kisfaludy Sándor emlékére” c. szobrának áthelyezése

**Az előterjesztő:** Naszádos Péter polgármester

**Készítette:**  dr. Keserű Klaudia jogász

**Megtárgyalta:** Pénzügyi, Városfejlesztési és Ügyrendi Bizottság

Turizmus, Kultúra és Civilek Bizottság

**Törvényességi szempontból ellenőrizte:** dr. Tüske Róbert jegyző

Naszádos Péter Hévíz Város polgármestere

helyettesítési jogkörében eljárva

Dr. Keserű Áron

Hévíz Város alpolgármestere

**1.**

**Tárgy és tényállás ismertetése**

Tisztelt Képviselő-testület!

A „Kisfaludy Sándor emlékére” elnevezésű szobor a Thermal Hotel Ensana szálloda előtt látható, 220 cm széles életnagyságú, Marton László alkotás.

Az alkotóról szóló könyvből, a műre vonatkozó gondolatok: "Irodalmi személyiséget idéz a két, a biedermeier divatja szerint öltözött s a romantikus szerelmek korát elénk varázsoló bronz leányalak (...) A Kesergő szerelem, a Boldog szerelem és Himfy szerelmei költőjéről, a Csobánc, a Tátika, a Somló (...) regélőjéről a két ifjú leányzó alakjával arcmásnál többet mond a szobrász. A befelé fordulást, az örömet könyvekben és kézimunkákban meglelő magánakvalóságot megtestesítő nőalak, a kesergő, a csokros-masnis kalappal ékes, láthatóan pezsgőbb vérű és kacérabb hölgy a boldog szerelem képzetét kelti a szemlélőben.  
A kompozíció könnyed csoportfűzése festői mintázással párosult, a lányok bájai és a gazdag kelmék impresszionista elevenséggel jelennek meg. (...) A formázó kéz nyomait mindenütt őrző bronzfelületen a nap minden szakában változatosan oszlik el a fény és az árnyék, finom játékkal vonva be a szobrot. Illik ez az előadásmód és hatás a múlt messzeségeiből előködlő jelenséghez, a "régi jó nemesi világ" eltűnésén búsongó poéta emlékéhez..."

Marton László Kossuth-díjas szobrászművész, Munkácsy Mihály-díjas, Magyarország Érdemes- és Kiváló Művésze, a Magyar Köztársasági Érdemrend tisztikeresztjével kitüntetett, Kossuth-díjas alkotó, aki száz éve Tapolcán született 1925. november 5-én.





A szobor történetére információt Dr. Szántó Endre a Hévíz története könyv szerzője szolgáltatott. A szobrot dr. Kiss Lajos, akkor még Tanács VB titkár rendelte meg Marton Lászlótól, az alakulóban lévő Felszabadulás térre 1977-ben. A tervek szerint a tér a Gyöngyvirág lebontásával kibővült volna és oda tervezte Kiss Lajos a szobrot, amit meg is rendeltek akkor. A tanácselnök ekkor már (1977-től) Papp László volt. A szobor el is készült, de a megálmodott helye nem, ezért az elkészült szobrot „ideiglenesen” a Thermal Hotel elött helyezték el. Jóval később a szobrot – mivel a városé volt – áthelyezték a Schulhof sétányon akkor létesült szökőkút közepére.

Később a szobor a sétány oldalára került, közel a tófürdő Schulhof sétány felöli főbejáratához és helyére a ma is látható, Molnár Jenő által készített „A tó tündére” című alkotás került 2000-ben. Még mindig Vértes Árpád polgármestersége alatt Fekete György a Danubius Hotelek igazgatója visszakérte a Marton szobrot a polgármestertől, mert az régen is a szálloda elött állt. A kérést az Önkormányzat teljesítette.

Marton László özvegye, és műveinek jogutódja kérte, hogy a szobor kerüljön áthelyezésre egy jobban látható és látogatható központi helyre, a Rákóczi utcába. A szobor elhelyezésére alkalmas terület még nem került meghatározásra. Meg kell vizsgálni, hogy a forgalom szempontjából az utca melyik része lenne megfelelő erre a célra.



Tekintettel arra, hogy a szobor jelenleg a Ensana Hévíz Thermal Spa Hotel (8380 Hévíz, Kossuth Lajos u. 9.) területén található, szükséges lesz az áthelyezéshez a hotel tulajdonosának hozzájárulása is.

A Magyarország helyi önkormányzatairól szóló 2011. évi CLXXXIX. törvény 42. § 8. pontja szerint a képviselő-testület hatásköréből nem ruházható át a köztéri szobor, műalkotás állítása.

A helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 109. § (1) bekezdése szerint a művészeti alkotás közterületen, valamint önkormányzati tulajdonú épületen való elhelyezéséről, áthelyezéséről, lebontásáról a település önkormányzatának képviselőtestülete, dönt, és gondoskodik fenntartásáról és felújításáról. A (2) bekezdés szerint a döntéshez a műalkotás művészi értékére vonatkozóan szakvéleményt kell beszerezni.

A szakvélemény kiadására az Alkotóművészeti Koordinációs Iroda jogosult. Az Iroda a beérkező megrendeléseknek megfelelően végzi szakértői tevékenységét, a köztéri művészettel kapcsolatos értékőrzés, értékközvetítés és az értékek megújításának szakmai szempontjait szem előtt tartva.

Az 1991. évi XX. törvénynek megfelelően segíti az önkormányzati testületek döntéseit, az önkormányzati területen vagy épületen megjelenő köztéri műalkotásokat bírálja. A bírálat díja Hévíz Város Önkormányzat költségvetésének terhére biztosított.

Költséget jelent a szobor áthelyezése is (posztamens, szobor szállítása), amelyet az Önkormányzatnak kell fedeznie. Ez a költség jelenleg pontosan nem ismert.

Javaslom első lépésként az egyeztetést lefolytatni a Thermal Hotel Ensanával, jelezve, hogy a szobor a tulajdonosa a tanács jogutódjaként az önkormányzat és ezt követően szükséges pontos felállítási helyszín kijelölése.

Tisztelt Képviselő-testület!

Kérem, az előterjesztést megvitatni, és a határozati javaslatot elfogadni szíveskedjenek! A döntés egyszerű szótöbbséget igényel.

**Határozati javaslat**

1. Hévíz Város Önkormányzat Képviselő-testülete Marton László szobrászművész: Kisfaludy Sándor emlékére c. köztéri szobrának áthelyezését az Önkormányzat tulajdonában álló Hévíz (belterület) 969. hrsz-ú „közterület” ingatlanra (Rákóczi Ferenc utca) támogatja.
2. A Képviselő-testület felkéri a polgármestert az áthelyezés lehetséges helyszínének és költségeinek megvizsgálására, Marton László jogutódjának, valamint a jelenlegi helyszínül szolgáló Ensana Hévíz Thermal Spa Hotel (8380 Hévíz, Kossuth Lajos u. 9.) tulajdonosa hozzájárulásának, továbbá az Alkotóművészeti Koordinációs Iroda szakvéleményének beszerzésére.
3. A szakvélemény becsült költsége 200.000.- Forint, melyet a Hévíz Város Önkormányzat 2025. évi költségvetéséről szóló 3/2025. (II. 13.) önkormányzati rendeletének 13. melléklet 63. sorának terhére biztosítja.
4. A Képviselő-testület felkéri a polgármestert, hogy a pontos helyszín javaslattal és költségvetéssel terjessze a szobor felállításról szóló javaslatot a képviselő-testület elé.

Felelős: Naszádos Péter polgármester

Határidő: 2025. október 30.

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| dr. Keserű Klaudia | jogász |  |  |
| Szintén László | pénzügyi ellenőrzés |  |  |
| dr. Tüske Róbert | törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |